Predkladacia správa

Materiál „Návrh na poskytnutie investičnej pomoci pre Mondi SCP, a.s. so sídlom Tatranská cesta 3, 034 17 Ružomberok“ sa predkladá na rokovanie vlády Slovenskej republiky ako iniciatívny materiál.
Mondi SCP, a.s., so sídlom Tatranská cesta 3, 034 17 Ružomberok, podala 
15. augusta 2012 na Ministerstvo hospodárstva Slovenskej republiky podľa § 12 zákona 
č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na investičný zámer „Rozšírenie existujúceho závodu, v rámci ktorého dôjde k zvýšeniu výrobnej kapacity celulózy“ v okrese Ružomberok, Žilinský kraj (ďalej len „investičný zámer“). 
Realizácia investičného zámeru vo výške 95 000 000 eur je rozložená na obdobie rokov 2012 - 2015, pričom  realizáciou investičného zámeru sa nepredpokladá  vytvorenie nových pracovných miest, ale prevod 383 súčasných pracovných miest, a zachovanie 766 pracovných miest. 
V súvislosti s plánovanou realizáciou investičného zámeru Mondi SCP, a.s. požiadala 
o investičnú pomoc formou:

- úľavy na dani z príjmu vo výške 25 375 000 eur.

Požadovaná investičná pomoc spĺňa definičné znaky investičnej pomoci, cieľom ktorej je podpora rozšírenia existujúcej výrobnej kapacity v existujúcom výrobnom závode, ktorá je bližšie špecifikovaná v materiáli.

Z odborného posudku k investičnému zámeru, ktorý vypracovala Slovenská agentúra pre rozvoj investícií a obchodu vyplýva, že Mondi SCP, a.s. má predpoklad splniť všeobecné podmienky na poskytnutie investičnej pomoci podľa zákona o investičnej pomoci a osobitné podmienky podľa § 30a zákona č. 595/2003 Z. z. o dani z príjmov v znení neskorších predpisov.
Predložený investičný zámer po posúdení a analýze má predpoklad splniť podmienky 
na poskytnutie regionálnej pomoci a požadovaná investičná pomoc je zlučiteľná 
so spoločným trhom.

Predložený materiál má nepriamy dopad na štátny rozpočet a verejné financie.
Predkladaný materiál bol predmetom skráteného medzirezortného pripomienkového konania. Všetky pripomienky sú zapracované v materiáli a na rokovanie vlády SR sa predkladá bez pripomienok.
